<b>תשובה </b>מאחר שתקנו חכמים ז"ל שירד ש''ץ לפני התיבה להוציא את מי שאינו בקי ולדעת רבן גמליאל אפילו הבקי שלא התפלל בינו לבן עצמו א"כ אין תפלת הש"ץ ברכה לבטלה כלל מפני התקנה ואפילו אין בזאת החבורה מי שלא יצא וכמו שתקנו בקדוש בית הכנסת ואם היו מפני האורחים וחייבו כן בכל בתי כנסיות ואפילו אין שם אורחים וכמו שאמרו באיחור ערבית ליל שבת מפני המאחרין לבא וצריך לנהוג כך תמיד ואפילו אין שם מי שלא בא וכמו כן כל דבר הנתקן מפני סיבה לאו דוקא עד שתזדמן הסיבה אשר בעבורה נתקן אלא צריך לנהוג כך תמיד בין אם תהיה הסבה או לאו ולדעתי כך הוא דאי לא תימא הכי נמצא שחז"ל נתנו דבריהם לשיעורין והיה צריך לראות מי יודע ומי אינו יודע ואחר כך שיתפלל הש''ץ או לא יתפלל וזה הוא בטול הגזרות והתקנות:
וכתב משה